CELEX: 32014R0336
Language: mt
Date: 2014-03-28 00:00:00
Title: Regolament ta' Implimentazzjoni tal-Kummissjoni (UE) Nru 336/2014 tat- 28 ta' Marzu 2014 dwar il-klassifikazzjoni ta' ċerti prodotti fin-Nomenklatura Magħquda

2.4.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 99/1
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 336/2014
   tat-28 ta' Marzu 2014
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ma' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kull nomenklatura oħra li hija bbażata, parzjalment jew kollha kemm hi fuqha, jew li żżid kull subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawn ir-regoli ġenerali, il-prodotti msemmija fil-kolonna (1) tat-tabella li jinsabu fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' din it-tabella.
            
         
               (4)
            
            
               Huwa xieraq li jiġi pprovdut li informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament li ma tikkonformax ma' dan ir-Regolament tista', għal ċertu perjodu, tibqa' tiġi invokata mid-detentur skont l-Artikolu 12(6) tar-Regolament tal-Kunsill (KEE) Nru 2913/92 (2). Dan il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella li tinsab fl-Anness ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' din it-tabella.
   Artikolu 2
   L-informazzjoni tariffarja vinkolanti li ma tikkonformax ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur mid-data tad-dħul fis-seħħ ta' dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Marzu 2014.
      
         
            Għall-Kummissjoni
         
         
            F'isem il-President
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali Komunitarju (ĠU L 302, 19.10.1992, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  1)
               
               
                  2)
               
               
                  3)
               
            
                  Sett ippreżentat għal bejgħ bl-imnut (l-hekk imsejħa “sistema tal-kamera retroviżura bla fili”) biex jiġi installat f'vetturi bil-mutur li jinkludi l-komponenti li ġejjin:
                  
                              —
                           
                           
                              kamera tat-televiżjoni għall-ġurnata u l-lejl b'senser CMOS u b'lenti ta' 2,4 mm,
                           
                        
                              —
                           
                           
                              trasmettitur tas-sinjali viżivi b'antenna bla fili,
                           
                        
                              —
                           
                           
                              riċevitur għas-sinjali vidjo b'2,4 GHz b'moniter tal-kristalli likwidi tal-kulur (LCD) b'kejl dijagonali tal-iskrin ta' 17,8 cm (7 pulzieri) u riżoluzzjoni ta' 480 × 240 pixel. Din hija mgħammra b'buttuni ta' funzjoni u ta' interfaċċa AV għall-konnessjoni ta' apparat awdjo jew vidjo estern.
                           
                        Il-kamera tat-televiżjoni ma taqbadx il-ħoss.
                  Il-prodott huwa ddiżinjat għall-użu pereżempju fil-karozzi, fil-kowċis jew fil-karrijiet, u jippermetti lis-sewwieq jara x'hemm wara.
               
               
                  8528 72 40 
               
               
                  Il-klassifikazzjoni hija determinata mir-regoli ġenerali 1, 3(c) u 6 għall-interpretazzjoni tan-Nomenklatura Magħquda, u bil-kliem tal-kodiċijiet NM 8528 , 8528 72  u 8528 72 40 .
                  L-oġġetti jitqiesu bħala prodotti ppreżentati bħala sett għal bejgħ bl-imnut fit-tifsira tar-regola 3(b) minħabba li l-komponenti differenti huma preżentati flimkien biex jissodisfaw ħtieġa partikolari jew biex iwettqu attività speċifika.
                  Is-sett jikkonsisti f'apparat ta' trasmissjoni għat-televiżjoni (subintestatura 8525 50 ), kamera ta-televiżjoni (subintestatura 8525 80 ) u apparat ta' riċezzjoni għat-televiżjoni (subintestatura 8528 72 ). L-ebda wieħed mill-komponenti ma jagħti lis-sett il-karatteristika essenzjali tiegħu minħabba li dawn huma importanti bl-istess mod biex iwettqu l-funzjoni tas-sett.
                  Għaldaqstant is-sett għandu jiġi kklassifikat taħt il-kodiċi NM 8528 72 40  bħala apparat ieħor ta' riċezzjoni tat-televiżjoni bi skrin tat-teknoloġija tal-moniter tal-kristalli likwidi (LCD).